
Europski parlament,
–	uzimajući u obzir Prijedlog Komisije upućen Europskom parlamentu i Vijeću (COM(2022)0454),
–	uzimajući u obzir članak 294. stavak 2. i članak 114. Ugovora o funkcioniranju Europske unije, u skladu s kojima je Komisija podnijela Prijedlog Parlamentu (C9‑0308/2022),
–	uzimajući u obzir članak 294. stavak 3. Ugovora o funkcioniranju Europske unije,
–	uzimajući u obzir mišljenje Europskoga gospodarskog i socijalnog odbora od 14. prosinca 2022.[footnoteRef:1], [1:  	SL C 100, 16.3.2023., str. 101.] 

–	uzimajući u obzir privremeni sporazum koji je odobrio nadležni odbor u skladu s člankom 74. stavkom 4. Poslovnika te činjenicu da se predstavnik Vijeća pismom od 20. prosinca 2023. obvezao prihvatiti stajalište Europskog parlamenta u skladu s člankom 294. stavkom 4. Ugovora o funkcioniranju Europske unije,
–	uzimajući u obzir članak 59. Poslovnika,
–	uzimajući u obzir mišljenje Odbora za unutarnje tržište i zaštitu potrošača,
–	uzimajući u obzir izvješće Odbora za industriju, istraživanje i energetiku (A9-0253/2023),
1.	usvaja sljedeće stajalište u prvom čitanju;
2.	prihvaća zajedničku izjavu Parlamenta, Vijeća i Komisije priloženu ovoj rezoluciji, koja će biti objavljena u seriji C Službenog lista Europske unije;
3.	poziva Komisiju da predmet ponovno uputi Parlamentu ako zamijeni, bitno izmijeni ili namjerava bitno izmijeniti svoj Prijedlog;
4.	nalaže svojoj predsjednici da stajalište Parlamenta proslijedi Vijeću, Komisiji i nacionalnim parlamentima.

Stajalište Europskog parlamenta usvojeno u prvom čitanju 12. ožujka 2024. radi donošenja Uredbe (EU) 2024/... Europskog parlamenta i Vijeća o horizontalnim zahtjevima u pogledu kibernetičke sigurnosti za proizvode s digitalnim elementima i o izmjeni uredbi (EU) br. 168/2013 i (EU) 2019/1020 te Direktive (EU) 2020/1828 (Akt o kibernetičkoj otpornosti)

(S obzirom da je postignut sporazum Parlamenta i Vijeća, stajalište Parlamenta odgovara konačnom zakonodavnom aktu, Uredbi (EU) 2024/2847.)


PRILOG ZAKONODAVNOJ REZOLUCIJI
Zajednička politička izjava Europskog parlamenta, Vijeća i Komisije o resursima ENISA-e povodom donošenja Uredbe (EU) 2024/2847 Europskog parlamenta i Vijeća o horizontalnim zahtjevima u pogledu kibernetičke sigurnosti za proizvode s digitalnim elementima i o izmjeni Uredbe (EU) br. 168/2013, Uredbe (EU) 2019/1020 i Direktive (EU) 2020/1828 (Akt o kibernetičkoj otpornosti)
Europski parlament i Vijeće smatraju da se ovom Uredbom ENISA-i dodjeljuju dodatne zadaće koje će rezultirati dodatnim radnim opterećenjem i koje iziskuju dodatne resurse, kako brojčano tako i u smislu stručnog znanja. U svjetlu navedenoga, kako bi se ENISA-i omogućilo učinkovito izvršavanje zadaća na temelju ove Uredbe, Europski parlament, Vijeće i Komisija smatraju da bi moglo biti potrebno povećati njezine resurse, posebno ljudske resurse, odgovarajućim stručnim znanjem. Spomenuto bi se povećanje moglo predvidjeti u godišnjem postupku povezanom s planom radnih mjesta ENISA-e. U skladu s time, Komisija, koja je odgovorna za unošenje u nacrt općeg proračuna Unije procjena koje smatra potrebnima za plan radnih mjesta ENISA-e, u okviru proračunskog postupka utvrđenog u članku 314. UFEU-a i u skladu s postupkom utvrđenim u Aktu o kibernetičkoj sigurnosti, evaluira procjene plana radnih mjesta ENISA-e unesene za prvu godinu nakon stupanja na snagu ove Uredbe s obzirom na potrebne resurse, posebno ljudske resurse, kako bi ENISA mogla na odgovarajući način obavljati svoje zadaće na temelju ove Uredbe.

